Fietsryer steek twee ‘rowers’ met knipmes dood | Maroela Media
Die polisie en nooddienste op die toneel. Foto: Netcare 911
Kapt. Nqobile Gwala, polisiewoordvoerder, het Donderdag aan Maroela Media gesê die fietsryer het Sondagoggend in die omgewing van Giba Gorge fiets gery, toe hy deur twee verdagtes oorval is wat hom wou beroof.
“Die fietsryer het ŉ mes aan hom gehad waarmee hy die verdagtes gesteek het,” het Gwala gesê. ŉ 25-jarige verdagte is op die toneel dood en die tweede, wie se ouderdom onbekend is, is in ŉ kritieke toestand deur paramedici van Netcare 911 na ŉ hospitaal geneem.
Die bestuur van die park het ná die voorval ŉ beroep op fietsryers gedoen om versigtig en paraat in die omgewing te wees, veral as hulle die veiligheid van die park verlaat.
“Ons wil beklemtoon die aanval het nie in die park plaasgevind nie. Die fietsryer het oor die voetbrug aan die kant van Westmead gery en is in ŉ voetpad, wat na die grondpad lei, aangeval,” het die park in ŉ verklaring gesê.
“Die fietsryer het sy aanvallers met ŉ knipmes afgeweer. Die fietsryer ongedeerd, maar getraumatiseer.”
Volgens Chris Botha, woordvoerder van Netcare 911, moes paramedici sowat 500 m teen ŉ steil helling voetslaan om by die eerste man uit te kom. “Hy het ŉ steekwond opgedoen en was reeds dood toe hy ondersoek is,” het Botha aan Maroela Media gesê. Die tweede man is sowat 500 m verder, ook met ŉ steekwond, naby ŉ rivier aangetref. Hy moes met ŉ helikopter na die pad geneem word, vanwaar hy onder polisiebewaking met ŉ ambulans na ŉ hospitaal in Chatsworth geneem is. Die man het Sondagnag in die hospitaal aan sy beserings beswyk.
Gwala het gesê die Mariannhill-polisie doen ŉ geregtelike doodsondersoek en ondersoek ŉ saak van poging tot roof.
Gee daai ou ‘n baaik.
Dit is hoogtyd dat ons fietsryers opstaan vir onsself.
Ek ry gewoonlik ‘n klein vuur wapen in ‘n buik holster (Smart Carry) saam, maar ‘n mes sal ook werk. Sal daarvan hou om te weet watse mes dit was, en of die fietsryer opleiding gehad het met messe.
Hoop net nie hul neem nou reg stappe teen oor hom nie
Hoop nie die fietsryer gaan nou van moord aangekla word nie.